5. dan, 22. Siječnja 2017.

## O SIROMAŠTVU

**Iz spisa sv. Anđele:**

„Potičemo svaku da prigrli siromaštvo, ne samo ono stvarno u vremenitim dobrima, nego nadasve pravo siromaštvo duha po kojem čovjek ogoljuje srce od svake navezanostii uzdanja u stvorene stvari, i u samoga sebe. U Bogu ima sve svoje dobro…“ (X. Pravilo 1-6)

…………………………………

Isus na gori govori: „Blago siromasima duhom, njihovo je kraljevstvo nebesko.“ (Mt 5,3)

………………………………..

Biti ispražnjen od svega, pa i od sebe samoga, jest ono što privlači Božju puninu i njegova Duha da nas ispuni. Tek ispražnjen čovjek postaje sposoban primiti Boga, slušati Njegove poticaje i Njegov glas u sebi. Siromašan čovjek gleda Božjim očima na ljude i rado se daruje onima koji su i sami siromasi. Siromašan je nezaustavljiv u ljubavi.

Siromah u duhu sve doživljava drukčije. Zato njega Krist naziva blaženim. Siromah u duhu je svemoćan: on sve može po drugome, on sve što ima, ima od drugoga i za druge, pa i svoj život i svoju ljubav! On je vječno izručen ljubavi drugih i zato je njegov život čudo! On toliko cijeni slobodu drugih da sam postaje beznačajan, da ni slučajno ne bi slobodu drugih ograničio. Zato je blažen! On je uvijek radostan, jer se raduje darovima koje je sve primio od drugih! On je sretan jer vjeruje da mu je svaki susret nezasluženo darovan. On zna da ni Boga nikada ne bi tražio da ga Bog prethodno nije našao. I zato je blažen, beskrajno blažen!

Tko su ti siromasi duhom čije je kraljevstvo nebesko? Siromasi duhom jesu osobe u ovome svijetu koje prihvaćaju sve što Bog traži od svoga stvora čovjeka, vrše njegove zapovijedi i poštuju svaku Božju riječ. Oni se smatraju bogatima jer su u suživotu s Bogom koji je najveće bogatstvo i koji ima najveće blago uopće: sav stvoreni svijet je Božji!

Siromasi u duhu imaju sve, a nisu zarobljeni ničim ovozemnim što bi udaljilo čovjeka od Boga. Siromašni u duhu imaju sve potrebno i sve dijele s drugima koji isto misle i isto rade. Siromašni u duhu jesu oni koji svoju nutrinu ne opterećuju ničim osim Bogom, a kroz Boga onda i onima koji su također u Bogu. Siromasi u duhu jesu evanđeoski mudraci ili filozofi.

**Promisli:**

U kojoj mjeri sam slobodna od navezanosti na zemaljsko? Kako se osjećam dok promišljam o toj temi? Je li mi odbojan pojam „biti slobodan od materijalnoga“? Što je to u mom životu važnije od Boga? Na što sam navezana?

**Molitva:**

DA NAŠ ŽIVOT BUDE VIŠE

Gospodine,

Da naš život bude više od grozničavog slijeda

Sati, dana, godina i stoljeća

Za tim žudimo;

Za smislom i puninom.

Gospodine,

Da naš život bude više

Od neuredne gomile

Misli, želja, strasti i očekivanja,

Za tim žudimo;

Za smislom i ciljem.

Gospodine,

Da naš život bude više

Od slučajnog niza

Poslova, djela, pothvata i napora,

Za tim žudimo;

Za smislom i ljubavlju.

Gospodine ,

Da naš život bude više,

Da bude otkrivanje smisla,

Za tim žudimo,

To te molimo. Amen.

(Manfred Langer)